नई दिल्‍ली: दिल्ली भाजपा ने मुख्यमंत्री अरविंद केजरीवाल की विदेश यात्रा के लिए उन पर शनिवार को निशाना साधते हुए आरोप लगाया कि वह ‘गुप्त एजेंडे’ के साथ दुबई गए. हालांकि आम आदमी पार्टी ने इस आरोप को ‘बेतुका’ बताते हुए खारिज कर दिया. दिल्ली भाजपा प्रमुख मनोज तिवारी ने शुक्रवार रात को केजरीवाल की यात्रा के बारे में ट्वीट किया. उन्होंने ऐसे समय में शहर छोड़ने के लिए केजरीवाल पर निशाना साधा जब दिल्लीवासी वायु प्रदूषण के संकट से जूझ रहे हैं. मुख्यमंत्री की यात्रा के पीछे की मंशा पर सवाल उठाते हुए दिल्ली विधानसभा में विपक्ष के नेता विजेंदर गुप्ता ने शनिवार को पत्रकारों से कहा कि केजरीवाल एयर इंडिया के विमान से आठ नवंबर को ‘अचानक’ दुबई के लिए रवाना हो गए और वह 11 नवंबर को वापस आएंगे. उन्होंने आरोप लगाया कि यात्रा के बारे में सूचना ‘छुपाकर’ रखी गई क्योंकि कुछ तो गलत है.